Ietermago in woonwapark gekryDie ietermago wat gevind dis (Foto: Verskaf) ŉ Ietermago, wat ŉ hoogs bedreigde spesie in Suid-Afrika is, is Sondagaand in ŉ ou woonwapark in Dingleton in die Noord-Kaap gevind. Kol. Mashay Gamieldien, woordvoerder van die polisie, sê lede van die polisie se eenheid vir veediefstal en bedreigde spesies op Kuruman, lede van die hoofwegpatrollie en die Kathu-misdaadvoorkomingseenheid het inligting ontvang oor ŉ ietermago wat glo in ŉ huis in dié ou woonwapark aangehou word. Navraag is by gemeenskapslede oor die eienaar van die huis gedoen en ŉ persoon wat oor sleutels van die perseel beskik het, is opgespoor. “Die huis is deursoek en daar is besef dat die kamers in die huis gesluit is,” het Gamieldien gesê. “ŉ Ietermagomannetjie is later in een van die kamers gekry.” Die huiseienaar het glo gevlug toe die polisie op die perseel aangekom het. ŉ Saak van die besit van bedreigde spesies is aanhangig gemaak. Die ietermago is na ŉ plaaslike veearts in Kuruman geneem. Die verdagte is nog op vrye voet, maar die polisie verwag om binnekort ŉ inhegtenisneming in dié verband te doen. Die polisie se ondersoek duur voort.